ddrg/super_eurlex huggingface dataset:
KIRJALLINEN KYSYMYS E-3374/01 esittäjä(t): Graham Watson (ELDR) komissiolle. Vammaisten sisällyttäminen köyhyyden vähentämiseen tähtäävään työhön.



Virallinen lehti nro 160 E , 04/07/2002 s. 0105 - 0106



KIRJALLINEN KYSYMYS E-3374/01 esittäjä(t): Graham Watson (ELDR) komissiolle (7. joulukuuta 2001) Aihe: Vammaisten sisällyttäminen köyhyyden vähentämiseen tähtäävään työhön On tunnettu tosiasia, että Euroopan komissio on maailman suurin humanitaarisen avun antaja ja että se on ottanut omakseen kansainvälisen kehitysyhteistyön tavoitteen maailman köyhyyden puolittamisesta vuoteen 2015 mennessä. On myös selviä todisteita siitä, että vammaiset, jotka kuuluvat pahiten syrjäytyneisiin ryhmiin, muodostavat suhteettoman suuren osan äärimmäisessä köyhyydessä elävistä ihmisistä. Millaisia sitoumuksia komissio on siis tehnyt sisällyttääkseen vammaiset köyhyyden vähentämiseen tähtäävään työhönsä? Poul Nielsonin komission puolesta antama vastaus (24. tammikuuta 2002) Vammaisuus on köyhyyden ja sukupuolten tasa-arvon ohella tärkeä kehitysyhteistyössä huomioon otettava seikka. Vammaisuusnäkökohdan huomioon ottamiseksi kehitysyhteistyöpolitiikan ja lainsäädännön muotoilussa ja sellaisten toimien ja ohjelmien suorittamiseksi, joiden avulla edistetään vammaisten ihmisten tehokasta osallistumista taloudelliseen ja yhteiskunnalliseen elämään kehitysmaissa, on olemassa erilaisia keinoja. Komissio pitää hyödyllisinä erityisesti seuraavia toimenpiteitä: vammaisuuteen liittyvien tavoitteiden lisääminen kansallisiin köyhyyden vähentämiseen tähtääviin strategioihin, kehitysrahoituksen määrän nostaminen sekä 20/20- ja velkahuojennusaloitteen edistäminen, valmiuksien parantamiseen ja institutionaaliseen kehitykseen liittyvät toimet sekä yhteistyötoimet muiden elinten kanssa. Komissio tukee vahvasti sosiaalipolitiikan aloja, jotka edistävät käytännön tasolla merkittävästi köyhyyden vähentämis-, ihmisoikeus-, sukupuoli-, vammaisuus- ja muihin keskeisiin strategioihin liittyviä tavoitteita kehitysmaissa. Komission tarkoituksena on laatia vuoden 2002 aikana tiedonanto (poliittinen muistio) yhteisön kehitysyhteistyössä sovellettavasta sosiaalipolitiikasta, ja kyseiseen tiedonantoon sisällytetään vammaisuusnäkökulma. Valtavirtaistaminen on olennainen työmenetelmä kyseisellä alalla. Siitä huolimatta komissio rahoittaa eri vammaisryhmiin kohdistettuja erityishankkeita (kuten Kamla Mehtan sokeiden tyttöjen koulua Bombayssa Intiassa) tietoisuuden lisäämistarkoituksessa ja pilottitoimina.
KIRJALLINEN KYSYMYS E-3599/01 esittäjä(t): Markus Ferber (PPE-DE) komissiolle. Eläinkuljetukset maailmanmarkkinoilla.



Virallinen lehti nro 147 E , 20/06/2002 s. 0208 - 0208



KIRJALLINEN KYSYMYS E-3599/01 esittäjä(t): Markus Ferber (PPE-DE) komissiolle (8. tammikuuta 2002) Aihe: Eläinkuljetukset maailmanmarkkinoilla Mikä on eläinkuljetusten tilanne maailmanmarkkinoilla? Onko EU:sta yhteisön ulkopuolisille alueille suuntautuvia eläinkuljetuksia, jotka ovat viime vuosina vähentyneet yli puolella, korvattu muista maista tulevilla kuljetuksilla? Mitkä ovat lähtö- ja kohdealueet tai maat? Franz Fischlerin komission puolesta antama vastaus (4. helmikuuta 2002) Egypti ja Libya olivat yhteisöstä peräisin olevan teuraskarjan perinteisiä tuojamaita, jotka sittemmin ovat siirtäneet ostonsa Australiaan. Vuosina 1995 ja 1996 yhteisöstä vietiin Egyptiin keskimäärin 78 700 tonnia (elopaino) nautoja, kun Australiasta peräisin oleva tuonti oli 14 800 tonnia (elopaino). Vuosina 19992000 yhteisöstä vietiin keskimäärin 18 600 tonnia (elopaino) ja Australiasta 112 000 tonnia. Libya lopetti karjan tuonnin yhteisöstä vuonna 1997. Vuosina 19961999 se teki ostonsa Australiasta (maasta ei ollut lainkaan vientiä Libyaan vuonna 2000). Viime vuosina Australia on myös lisännyt teuraskarjan kauppaansa esimerkiksi Jordanian ja Israelin kanssa. Vuodesta 1995 (jolloin vientiä ei ollut juuri lainkaan) vuoteen 2000 kauppa on lisääntynyt niin, että Jordaniaan suuntautuvan viennin määrä on 41 000 eläintä ja Israeliin suuntautuvan viennin määrä 15 800 eläintä.
KIRJALLINEN KYSYMYS P-3466/01 esittäjä(t): José Pomés Ruiz (PPE-DE) komissiolle. Terroristijärjestö Eta Euronewsin uutisissa.



Virallinen lehti nro 147 E , 20/06/2002 s. 0183 - 0184



KIRJALLINEN KYSYMYS P-3466/01 esittäjä(t): José Pomés Ruiz (PPE-DE) komissiolle (10. joulukuuta 2001) Aihe: Terroristijärjestö Eta Euronewsin uutisissa Euronewsin uutisissa terroristijärjestö Etasta käytetään nimitystä separatistijärjestö. Tällainen menettely loukkaa kaikkien demokraattien tunteita. Euroopan parlamentin jäsenenä, jonka perhe on kolme kertaa joutunut Etan terrori-iskujen uhriksi, ihmettelen miksi Euroopan parlamentti rahoittaa uutiskanavaa, jonka uutisoinnista parhaimmassa tapauksessa heijastuu pelko Etan terroria kohtaan. Onko komissio tietoinen, että Euronews korvaa sanan terroristi sanalla separatisti, kun se viittaa rikollisjärjestö Etaan? Ottaen huomioon, että Eta luokitellaan terroristijärjestöksi, kuka on vastuussa siitä, että Euronews ei määrittele Etaa terroristijärjestöksi, vaikka kaikki unionin jäsenvaltiot ovat näin päättäneet? Aikooko komissio ryhtyä kurinpitotoimiin, joilla kielletään Euronewsiä käyttämästä Etasta yhä nimitystä separatistijärjestö? Romano Prodin komission puolesta antamayhteinen vastauskirjallisiin kysymyksiin P-3466/01 ja P-3473/01 (30. tammikuuta 2002) Komissio yhtyy huolestumiseen, jota arvoisa parlamentin jäsen ilmaisee siitä, että EuroNews on uutisissaan käyttänyt ETAn terroristeista nimitystä separatistijärjestö. Vaikka EuroNews saakin rahoitusta yhteisön talousarviosta, koskee EuroNewsin ja komission allekirjoittama sopimus jolle parlamentti on antanut täyden tukensa vain unionia koskevien tietoiskujen yhteistuotantoa. Komissio kunnioittaa EuroNewsin toimituksellista vapautta samoin kuin muidenkin viestintäyhtiöiden. Komissio aikoo kuitenkin seuraavassa EuroNewsin kanssa pidettävässä kokouksessa johon parlamenttikin osallistuu tavalliseen tapaan kiinnittää yhtiön huomiota kysymyksessä esitettyihin näkökohtiin. Komissio ilmaisee jälleen kerran sitoumuksensa terrorismin vastustamiseen, ja se koskee myös ETAa. Tästä ovat osoituksena myös puheenjohtaja Prodin osallistuminen terrorin uhrien muistoksi järjestettyihin julkisiin tapahtumiin ja hänen lukuisat julkiset lausuntonsa asiasta.
KIRJALLINEN KYSYMYS E-3683/01 esittäjä(t): Nicholas Clegg (ELDR) komissiolle. Säteilytetyt elintarvikkeet.



Virallinen lehti nro 147 E , 20/06/2002 s. 0221 - 0221



KIRJALLINEN KYSYMYS E-3683/01 esittäjä(t): Nicholas Clegg (ELDR) komissiolle (17. tammikuuta 2002) Aihe: Säteilytetyt elintarvikkeet Onko komissio sitä mieltä, että säteilyttämällä käsiteltyjen elintarvikkeiden pakkausmerkinnöissä olisi käytettävä ainoastaan sanaa säteilytetty tai vastaavaa sanaa? Nykyisin Yhdistyneessä kuningaskunnassa käytetään useita eri termejä, kuten käsitelty kylmäpastörointimenetelmällä, steriloitu elektronisäteilyn avulla tai pastöroitu elektronisesti. David Byrnen komission puolesta antama vastaus (4. helmikuuta 2002) Ionisoivalla säteilyllä käsiteltyjä elintarvikkeita ja elintarvikkeiden ainesosia koskevan jäsenvaltioiden lainsäädännön lähentämisestä 22 päivänä helmikuuta 1999 annetun Euroopan parlamentin ja neuvoston direktiivin 1999/2/EY 6 artiklassa annetaan säteilytettyjen elintarvikkeiden pakkausmerkintöjä koskevat säännökset(1). Siinä säädetään, että mainintoja säteilytetty tai käsitelty ionisoivalla säteilyllä on käytettävä osoittamaan, että elintarvike tai sen ainesosa on säteilytetty. Maininta on siis pakollinen, ja sillä pyritään varmistamaan täysi avoimuus kuluttajille. Tietoa elintarvikkeiden säteilyttämisestä on saatavilla seuraavassa sivustossa: http://europa.eu.int/comm/food/fs/sfp/sfp_index_en.html. (1) EYVL L 66, 13.3.1999.
KIRJALLINEN KYSYMYS E-2684/01 esittäjä(t): Mario Mauro (PPE-DE) komissiolle. Maatalouden pääosaston myöntämä rahoitus.



Virallinen lehti nro 160 E , 04/07/2002 s. 0031 - 0031



KIRJALLINEN KYSYMYS E-2684/01 esittäjä(t): Mario Mauro (PPE-DE) komissiolle (3. lokakuuta 2001) Aihe: Maatalouden pääosaston myöntämä rahoitus Voisiko Euroopan komissio ilmoittaa kaikki Ligurian, Lombardian, Piemonten ja Aostanlaakson vuosina 20002001 maatalouden pääosaston hallinnoimaa rahoitusta varten esittämät hankkeet sekä hyväksyttyjen hankkeiden nimet? Franz Fischlerin komission puolesta antama vastaus (31. tammikuuta 2002) Komissiolla ei ole parlamentin jäsenen mainitsemien alueiden osalta käytettävissään luetteloa Euroopan maatalouden ohjaus- ja tukirahaston (EMOTR) osarahoitusta varten vuosina 2000 ja 2001 esitetyistä ja sittemmin hyväksytyistä hankkeista. EMOTR:n ohjausosaston (ja muiden rakennerahastojen) ohjelma-asiakirjojen (tavoitteen 5 b kohdealueita koskevat yhtenäiset ohjelma-asiakirjat ja Leader II -ohjelma-asiakirja) mukaan kyseisiä alueita kaudella 19941999 koskevat kansalliset sitoumukset oli määrä päättää 31. joulukuuta 1999. Tästä syystä vuosina 2000 ja 2001 ei voitu esittää uusia hankkeita, eikä osarahoitusohjelmiin olisi voitukaan hyväksyä uusia hankkeita. Uudella ohjelmakaudella 20002006 kyseiset alueet saavat yhteisrahoitusta EMOTR:n tukiosastosta maaseudun alueellisten kehityssuunnitelmien yhteydessä. Toissijaisuusperiaatteen mukaisesti komissio ei hallinnoi yksittäisiä hankkeita. Alueiden on esitettävä kyseisten suunnitelmien yhteydessä edellisen vuoden vuosikertomus kunkin vuoden huhtikuun 30. päivään mennessä. Näissä kertomuksissa komissiolle ei ole tarkoitus kuvailla esitettyjä ja hyväksyttyjä hankkeita, vaan ainoastaan antaa yhteisön tasolla määriteltyjen yhteisten indikaattoreiden mukaisia seuranta- ja valvontatietoja. Komissio toimittaa parlamentin jäsenelle ja parlamentin pääsihteeristölle kyseisten alueiden maaseudun kehittämissuunnitelmia koskevat vuoden 2000 vuosikertomukset.
KIRJALLINEN KYSYMYS E-2744/01 esittäjä(t): Jonas Sjöstedt (GUE/NGL) neuvostolle. Saddam Hussein sotarikostuomioistuimen eteen.



Virallinen lehti nro 147 E , 20/06/2002 s. 0047 - 0048



KIRJALLINEN KYSYMYS E-2744/01 esittäjä(t): Jonas Sjöstedt (GUE/NGL) neuvostolle (10. lokakuuta 2001) Aihe: Saddam Hussein sotarikostuomioistuimen eteen Pyrkiikö neuvosto myötävaikuttamaan siihen, että Saddam Hussein ja hänen yhteistyökumppaninsa saatetaan tilaisuuden tullen kansainvälisen sotarikostuomioistuimen eteen? Onko neuvosto valmis myötävaikuttamaan siihen, että Saddam Hussein ja hänen hallituksensa jäsenet pidätetään heidän mahdollisen ulkomaanvaltiovierailunsa aikana? Vastaus (1. maaliskuuta 2002) Tällä hetkellä ei ole olemassa kansainvälistä sotarikostuomioistuinta, jossa kysyjän mainitsemia henkilöitä koskevia asioita voitaisiin käsitellä. Saddam Husseinin vastaisiin oikeustoimiin on kuitenkin ryhdytty joissakin kansallisissa tuomioistuimissa, myös Euroopan unionissa. EU ja sen jäsenvaltiot kannattavat lähiaikoina tapahtuvaa kansainvälisen rikostuomioistuimen perustamista siinä muodossa, jossa siitä on säädetty Roomassa 17. heinäkuuta 1998 tehdyssä perussäännössä. Tämä ilmenee erityisesti neuvoston 11. kesäkuuta 2001 vahvistamasta yhteisestä kannasta. Tulevaisuudessa kansanmurha, rikokset ihmiskuntaa kohtaan ja sotarikokset sekä myös väkivaltarikokset, sen jälkeen kun viimeksi mainittujen määritelmästä on päästy sopimukseen, voidaan saattaa kansainvälisen rikostuomioistuimen käsiteltäväksi, jos valtio, jonka kansalainen rikoksesta epäilty on, tai valtio, jonka alueella teko on tapahtunut, on ratifioinut Rooman perussäännön, tai jos Yhdistyneiden Kansakuntien turvallisuusneuvosto on Yhdistyneiden Kansakuntien peruskirjan VII luvun mukaisesti antanut teon rikostuomioistuimen yleisen syyttäjän käsiteltäväksi. Tuomioistuin on kuitenkin toimivaltainen vain Rooman perussäännön voimaantulon jälkeen tehtyjen rikosten osalta. Neuvosto on täysin valmis tukemaan kansainvälisen rikostuomioistuimen toimintaa heti sen perustamisesta lähtien.
KIRJALLINEN KYSYMYS E-2635/01 esittäjä(t): Jillian Evans (Verts/ALE) ja Eurig Wyn (Verts/ALE) komissiolle. Vähemmistöjen suojelu — sorbikoulun lakkauttaminen Crostwitzissa.



Virallinen lehti nro 147 E , 20/06/2002 s. 0033 - 0033



KIRJALLINEN KYSYMYS E-2635/01 esittäjä(t): Jillian Evans (Verts/ALE) ja Eurig Wyn (Verts/ALE) komissiolle (2. lokakuuta 2001) Aihe: Vähemmistöjen suojelu sorbikoulun lakkauttaminen Crostwitzissa Saksin aluehallitus Saksassa on ilmoittanut Crostwitzin sorbinkielisen koulun lakkauttamisesta. Koulu on toinen kahdesta sorbikoulusta, jossa opetusta annetaan pelkästään sorbin kielellä. Alueella on kaksi muuta sorbin ja saksan kielellä opetusta antavaa kaksikielistä koulua. Viranomaisten perustelujen mukaan koulun sulkemiseen on syynä oppilaspula. On kuitenkin vaikea ymmärtää, miksi viranomaiset ovat päättäneet sulkea pelkästään sorbin kielellä opetusta antavan koulun kaksikielisen koulun sijaan. On olemassa erityistilanteita, jolloin kouluissa ei noudateta luokkien vähimmäiskokoa, kuten muodostettaessa ryhmiä poikkeuksellisen lahjakkaille oppilaille. Tällaisia poikkeuksia olisi sallittava myös vähemmistöjen suojelemiseksi. Katsooko komissio, että edellä kuvattu asenne on perusoikeuksia sekä kulttuurista ja kielellistä moninaisuutta kunnioittavien eurooppalaisten arvojen mukainen? Onko komissio pyytänyt Saksan viranomaisilta tietoja tästä asiasta? Viviane Redingin komission puolesta antama vastaus (6. joulukuuta 2001) Mitä tulee arvoisan parlamentin jäsenen mainitsemaan tapaukseen, komissiolla ei ole käytössään tietoja, jotka antaisivat olettaa, että yhteisön lainsäädäntöä olisi sovellettu huonosti tai että olisi kyseessä EY:n perustamissopimuksen 7 artiklan (entisen 4 artiklan) mukainen vakava ja jatkuva periaatteiden rikkominen. Komissio muistuttaa, että EY:n perustamissopimuksen 149 artiklassa (entisessä 126 artiklassa) säädetään, että jäsenvaltioilla on vastuu koulutusjärjestelmän järjestämisestä sekä niiden kielellisestä monimuotoisuudesta. Komissio muistuttaa toimista, joita erityisesti Euroopan kielten teemavuoden yhteydessä toteutettiin kielellisen monimuotoisuuden edistämiseksi, sekä yhteisön osuudesta (EY:n perustamissopimuksen 151 artiklan (entisen 128 artiklan) nojalla) jäsenvaltioiden kulttuurien kehittymisessä kukoistaviksi pitäen arvossa niiden kansallista ja alueellista monimuotoisuutta. Lisätietoja löytyy komission vastauksesta Hans Modrow'n samasta aiheesta esittämään kirjalliseen kysymykseen E-2538/01(1). (1) Katso sivu 27.
KIRJALLINEN KYSYMYS E-2868/01 esittäjä(t): Florence Kuntz (EDD) neuvostolle. Palvelumaksun saattaminen arvonlisäveron alaiseksi.



Virallinen lehti nro 147 E , 20/06/2002 s. 0059 - 0060



KIRJALLINEN KYSYMYS E-2868/01 esittäjä(t): Florence Kuntz (EDD) neuvostolle (19. lokakuuta 2001) Aihe: Palvelumaksun saattaminen arvonlisäveron alaiseksi Ranskassa tuli 1. lokakuuta 2001 pakolliseksi ravintoloiden ja kampaamojen henkilökunnalle maksettavan palvelumaksun saattaminen arvonlisäveron alaiseksi. Tähän vuoteen saakka Ranskalle oli myönnetty erivapaus kyseisessä asiassa ministerineuvoston kokouksen 28. heinäkuuta 1989 tekemän päätöksen 89/487/ETY(1) mukaisesti. Päätöksellä myönnettiin Ranskan tasavallalle lupa soveltaa toimenpidettä, joka poikkeaa jäsenvaltioiden liikevaihtoverolainsäädännön yhdenmukaistamisesta annetun kuudennen neuvoston direktiivin 77/388/ETY(2) 17 artiklan 6 kohdan toisesta alakohdasta. Poikkeusjärjestelyn soveltamisen lopettamiseen tarvittiin tuomioistuimen 29. maaliskuuta 2001 antama päätös. Miksei neuvosto puuttunut asiaan jatkaakseen poikkeusta, jota ainoastaan tuomioistuin ja komissio vastustivat? Miksi palvelumaksun saattaminen arvonlisäveron alaiseksi pitää toteuttaa samaan aikaan kuin euron käyttöönotto? Jo yksistään uuden valuutan tulo aiheuttaa inflaatiopaineita, jotka liittyvät muuntokurssiin (yksi euro = 6,55957 Ranskan frangia) ja hankalasti toteutettaviin pyöristyksiin. Koska neuvosto kieltäytyy puuttumasta näiden asioiden toteuttamisen järjettömään aikatauluun, voisiko se selittää, miksi se antaa laman alkamisen riskin pahentua, sillä yksityishenkilöiden kulutus vähenee, ja juuri kulutus on talouskasvun avaintekijä? (1) EYVL L 239, 16.8.1989, s. 21. (2) EYVL L 145, 13.6.1977, s. 1. Vastaus (18. maaliskuuta 2002) Poikkeus, joka on myönnetty Ranskalle 28. heinäkuuta 1989 tehdyllä neuvoston päätöksellä 89/487/ETY, jonka kysyjä mainitsee ja jonka yhteisöjen tuomioistuin on todennut pätemättömäksi 19. syyskuuta 2000 antamassaan tuomiossa (yhdistetyt asiat C-177/99 ja C-181/99), ei koske palvelumaksua vaan arvonlisäveron vähennysoikeutta. Yhteisöjen tuomioistuin totesi 29. maaliskuuta 2001 antamassaan tuomiossa(1), johon kysyjä viittaa, että Ranskan tasavalta ei ole noudattanut kuudennen alv-direktiivin mukaisia velvoitteitaan, koska se on tietyin edellytyksin hyväksynyt sen, ettei palvelumaksuja sisällytetä arvonlisäveron perusteeseen. Muistutettakoon lisäksi, että perustamissopimusjärjestelmässä neuvosto toimii komission aloitteesta. (1) Asia C-404/99.
KIRJALLINEN KYSYMYS E-2502/01 esittäjä(t): Bart Staes (Verts/ALE) neuvostolle. Ihmisoikeuksien jatkuvat loukkaukset Turkissa ja Kurdistanissa.



Virallinen lehti nro 147 E , 20/06/2002 s. 0022 - 0023



KIRJALLINEN KYSYMYS E-2502/01 esittäjä(t): Bart Staes (Verts/ALE) neuvostolle (14. syyskuuta 2001) Aihe: Ihmisoikeuksien jatkuvat loukkaukset Turkissa ja Kurdistanissa Vastauksessaan kirjalliseen kysymykseen E-1563/00(1) neuvosto toteaa, että neuvosto on edelleen huolestunut Turkin ihmisoikeustilanteesta ja kidutuksen käytöstä maassa. Kidutuksesta ja pahoinpitelyistä Turkissa on paljon ilmoituksia, eivätkä ne koske pelkästään Kurdistania, vaan myös maan muita osia. Neuvoston mukaan Turkin hallitus on tunnustanut kidutuksen käytön. Neuvosto totesi, että Turkin viranomaiset ovat toteuttaneet toimia ja ilmoittaneet uusista suunnitelmista toimiksi, joilla pyritään kidutuksen lopettamiseen. Lisäksi neuvosto ilmoitti seuraavansa tilannetta ja kannustavansa Turkkia toteuttamaan kaikki tarvittavat toimenpiteet ihmisoikeuksien kaikkinaisen kunnioittamisen takaamiseksi. Lähes yksitoista kuukautta neuvoston antaman lausuman jälkeen Turkin ihmisoikeustilanteessa näyttää tapahtuneen jyrkkä käänne huonompaan. Torstaina 23. elokuuta 2001 Turkin ihmisoikeusyhdistys (IHD), joka on eräs kaikkein arvostetuimpia ihmisoikeusjärjestöjä, raportoi kidutustapausten jyrkästä noususta (lähde: Reuters). Tämän vuoden kuuden ensimmäisen kuukauden aikana jopa 435 ihmistä valitti kidutuksesta, kun saman ajanjakson aikana viime vuonna luku oli 263 ja 334 vuonna 1999. Lisäksi yleinen syyttäjä syytti 1 519 ihmistä puheissa tai kirjoituksissa esitetyistä mielipiteistä. Turkin ihmisoikeustilanteessa ei siis selvästikään voida puhua kohentumisesta. Vahvistaako neuvosto Turkin ihmisoikeusyhdistyksen väitteet? Jos vahvistaa, aikooko neuvosto pyytää selvitystä näistä tiedoista Turkin viranomaisten kanssa käytävässä poliittisessa vuoropuhelussa? Jos ei vahvista, torjuuko neuvosto Turkin ihmisoikeusyhdistyksen väitteet ja katsooko se, että Turkin ihmisoikeustilanne on parantunut? (1) EYVL C 81 E, 13.3.2001, s. 55. Vastaus (1. maaliskuuta 2002) Neuvosto seuraa edelleen erittäin tiiviisti Turkin ihmisoikeustilannetta. Se suhtautuu vakavasti Turkin ihmisoikeusyhdistysten tuoreisiin ihmisoikeusraportteihin, joissa kerrotaan kidutusten lisääntyneen. Turkin ihmisoikeustilanteeseen liittyviä eri kysymyksiä, kuten sitä, että kidutus on yhä käytössä (huolimatta Turkin viranomaisten toimenpiteistä kidutusten lopettamiseksi), käsiteltiin äskettäin suorasanaisessa poliittisessa vuoropuhelussa, kun EU:n poliittisten johtajien troikka vieraili Ankarassa 1. lokakuuta. Arvoisaa parlamentin jäsentä pyydetään tässä yhteydessä kiinnittämään huomiota siihen, että Turkin parlamentissa järjestettiin 3. lokakuuta äänestys perustuslakiin ehdotetuista muutoksista, joilla Turkin ihmisoikeudet saataisiin vastaamaan paremmin kansainvälistä tasoa.
KIRJALLINEN KYSYMYS P-3084/01 esittäjä(t): Gabriele Stauner (PPE-DE) komissiolle. Asiantuntijalausunnot väärennetyn voin terveysriskeistä.



Virallinen lehti nro 147 E , 20/06/2002 s. 0093 - 0094



KIRJALLINEN KYSYMYS P-3084/01 esittäjä(t): Gabriele Stauner (PPE-DE) komissiolle (30. lokakuuta 2001) Aihe: Asiantuntijalausunnot väärennetyn voin terveysriskeistä Italian mafian jäsenet väärensivät suuria määriä voita lisäämällä siihen maitoon kuulumattomia eläin- ja kasvirasvoja sekä kemiallisia aineita ja markkinoivat sitä belgialaisten, saksalaisten, ranskalaisten ja italialaisten yritysten välityksellä vuoden 2000 puoleenväliin saakka. Kaiken kaikkiaan väärennettyä voita on valmistettu 100 000 tonnia, ja sitä käytettiin erityisesti leipomotuotteissa ja juustovalmisteissa. Jäsenvaltiot ja komissio eivät ole toteuttaneet petoksen paljastuttua mitään toimia vetääkseen väärennetyn voin avulla valmistetut tuotteet pois myynnistä. Tilanne on säilynyt ennallaan, vaikka Italian syyttäjistö muistutti jo 5. toukokuuta 2000 antamassaan lehdistötiedotteessa kuluttajien mahdollisista terveysriskeistä. Ranskalainen Expansion-sanomalehti julkaisi joulukuussa 2000 otteita poliisien tutkintapöytäkirjoista, joista on pääteltävissä, että voin väärentäjät ovat tietoisesti hyväksyneet terveysriskit. Erään todistajan mukaan tuote oli toisin kuin muut seokset maultaan pistävä ja se muistutti tuoksultaan glyseriiniä. Muistan, että kädelleni roiskahtanut pisara poltteli ihoani. Italian syyttäjistön 20. maaliskuuta 2001 antamien tietojen mukaan väärennetyn voin valmistuksessa käytettiin kemiallisten aineiden ohella nyljennästä saatua rasvaa, joka oli valmistettu nautojen aivoista. luista ja sisäelimistä eli nimenomaan BSE-riskimateriaalista. Tästä huolimatta komissio väitti petostentorjunnasta 23. toukokuuta 2001 antamassaan vuoden 2000 vuosikertomuksessa, että asiantuntijat ovat todenneet takavarikoituja tuotteita analysoituaan, ettei kuluttajille ole koitunut mitään välittömiä terveysriskejä. Olen tiedustellut (kirjallinen kysymys P-2535/01(1)) kyseisten asiantuntijoiden nimiä ja virka-asemia; komissio suositteli minua ottamaan yhteyttä kansallisiin oikeusviranomaisiin. Onko komission antamasta vastauksesta pääteltävissä, etteivät komission yksiköt tiedä näiden asiantuntijoiden nimiä eivätkä virka-asemia, vaikka he ovat tukeutuneet näiden lausuntoihin? Voiko komissio toimittaa minulle kopion vastauksessaan mainituista kansallisten viranomaisten johtopäätöksistä? (1) Katso sivu 27. Michaele Schreyerin komission puolesta antama vastaus (23. marraskuuta 2001) Komissio pyytää kunnianarvoisaa jäsentä tutustumaan vastaukseen, jonka komissio antoi hänen esittämäänsä kirjalliseen kysymykseen P-2535/01.
KIRJALLINEN KYSYMYS E-3154/01 esittäjä(t): Karin Riis-Jørgensen (ELDR) komissiolle. Kilpailulainsäädännön rikkominen.



Virallinen lehti nro 115 E , 16/05/2002 s. 0234 - 0235



KIRJALLINEN KYSYMYS E-3154/01 esittäjä(t): Karin Riis-Jørgensen (ELDR) komissiolle (14. marraskuuta 2001) Aihe: Kilpailulainsäädännön rikkominen Kilpailevat yritykset ovat ilmoittaneet komissiolle, että Carlsberg A/S ja Ritzenhoff Cristal AG -yhtiöiden kanssa tehdyt lasintoimitussopimukset, joiden osapuolena on myös yhteistyökumppani J. G. Durand, ovat EU:n kilpailulainsäädännön vastaisia, ja esittäneet väitteensä tueksi joukon liitteitä. Katsooko komissio, että Carlsberg A/S ja Ritzenhoff Cristal AG -yhtiöiden kanssa tehdyt sopimukset ja niihin sisältyvät sopimukset J. G. Durandin kanssa ovat EU:n kilpailulainsäädännön mukaisia? Mikäli komission mielestä kyseessä on EU:n kilpailulainsäädännön vastainen rikkomus, miten se aikoo saada laittomat sopimukset lakkautettua? Mario Montin komission puolesta antama vastaus (7. tammikuuta 2002) Ainoa parlamentin jäsenen mainitsemaa asiaa koskeva asiakirja, jonka komissio on toistaiseksi saanut, on 5. lokakuuta 2001 vastaanotettu faksi. Komissio on pyytänyt lisätietoja, joita se ei ole vielä saanut. Jos lisätiedot sisältävät todisteita, jotka viittaavat yhteisön kilpailusääntöjen mahdolliseen rikkomiseen ja jos asia koskee yhteisön etua, komissio aloittaa asian tutkimisen selvittääkseen, onko kyseisiä sääntöjä rikottu. Jos rikkomisen todetaan tapahtuneen, komissio ryhtyy tarvittaviin toimenpiteisiin sen lopettamiseksi.